Nariadenie Komisie (ES) č. 912/2004
z 29. apríla 2004,
ktorým sa vykonáva nariadenie Rady (EHS) č. 3924/91 o zavedení štatistických zisťovaní týkajúcich sa priemyselnej výroby Spoločenstva
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 3924/91 z 19. decembra 1991 o zavedení štatistických zisťovaní týkajúcich sa priemyselnej výroby Spoločenstva [1], najmä na jeho článok 9,
keďže:
(1) nariadenie (EHS) č. 3924/91 stanovuje, že Komisia po porade s Výborom pre štatistické programy ustanoví opatrenia na prispôsobenie zberu údajov a spracovania výsledkov technickému pokroku.
(2) Technický pokrok a následné právne predpisy, najmä právne akty týkajúce sa Európskeho systému pre podnikovú štatistiku, vyžadujú úpravu oblasti a znakov štatistického zisťovania.
(3) Tieto úpravy by mali zlepšiť pokrytie štatistikou poskytnutou členskými štátmi bez zaťaženia hospodárskych subjektov.
(4) Štatistické údaje zhromaždené v rámci systému Spoločenstva musia byť dostatočne kvalitné a porovnateľné medzi jednotlivými členskými štátmi.
(5) Opatrenia ustanovené v tomto nariadení sú v súlade so stanoviskom Výboru pre štatistické programy zriadeného rozhodnutím Rady 89/382/EHS, Euratom [2],
PRIJALA TOTO NARIADENIE:
Článok 1
Oblasť pokrytá štatistickým zisťovaním uvedeným v článku 1 nariadenia Rady (EHS) č. 3924/91 sa určuje na základe súboru štatistického zisťovania a pozorovacej jednotky.
Súbor štatistického zisťovania v referenčnom období zahŕňa podniky, ktorých hlavná činnosť alebo jedna z ich vedľajších činností je uvedená v oddiele C, D alebo F klasifikácie ekonomických činností v Európskom spoločenstve (NACE Rev. 1.1) stanovenej v nariadení (ES) č. 29/2002 z 19. decembra 2001 [3], ktorým sa mení a dopĺňa nariadenie Rady (EHS) č. 3037/90 [4].
Pozorovacou jednotkou je podnik v zmysle nariadenia Rady (EHS) č. 696/93 [5] o štatistických jednotkách na účely pozorovania a analýzy výrobného systému v Spoločenstve. Členské štáty môžu zbierať údaje prostredníctvom inej štatistickej jednotky ako pozorovacej jednotky, ak predkladajú EUROSTAT-u podnikové údaje.
Článok 2
Povinnosť jednotiek súboru štatistického zisťovania poskytovať pravdivé a úplné informácie, ak ich o to požiadajú členské štáty, uvedená v článku 5 ods. 2 nariadenia Rady (EHS) č. 3924/91, sa má obmedziť na pozorovacie jednotky súboru štatistického zisťovania, ktoré vyrábajú výrobky uvedené v zozname PRODCOM.
Článok 3
Povinnosť členských štátov prijať metódy štatistického zisťovania, určené na uľahčenie zberu údajov z podnikov, predstavujúcich aspoň 90 % vnútroštátnej výroby pre každú triedu NACE, uvedená v článku 3 ods. 2 nariadenia Rady (EHS) č. 3924/91 sa má vykonávať tak, že členské štáty prijmú metódy štatistického zisťovania umožňujúce zber údajov, ktoré predstavujú prinajmenšom 90 % národnej produkcie pre každú triedu NACE Rev. 1.1 z oddielov C, D a E.
Článok 4
Oslobodenie členských štátov od zberu údajov uvedené v článku 3 ods. 4 nariadenia Rady (EHS) č. 3924/91 sa bližšie určí na základe národnej produkcie určitého výrobku.
Členské štáty nie sú povinné zbierať údaje o výrobku, ak je celková národná produkcia tohto výrobku nižšia ako 1 % celkovej produkcie Spoločenstva výrobku v predchádzajúcom roku. Údaje o výrobkoch, ktoré neboli zozbierané z dôvodu tejto výnimky, sa vykazujú ako nulové. Členské štáty sú povinné poskytnúť potrebnú dokumentáciu.
Článok 5
Upustenie od povinnosti členských štátov vykonávať štatistické zisťovanie PRODCOM-u uvedenej v článku 5 ods. 3 nariadenia Rady (EHS) č. 3924/91 sa má rozšíriť na prípady, kedy môžu členské štáty získať potrebné údaje za použitia kombinácie rôznych zdrojov a metód.
Článok 6
Okrem povinnosti poskytovať informácie na žiadosť EUROSTAT-u podľa článku 5 ods. 4 nariadenia Rady (EHS) č. 3921/91 sú členské štáty povinné poskytovať EUROSTAT-u potrebné informácie o ich metódach, vzorkách a oblasti štatistického zisťovania na účely zdokumentovania súladu so zásadami metodológie PRODCOM-u podľa manuálu metodológie PRODCOM-u.
Článok 7
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 29. apríla 2004